《题印谱后》
清代·沈在廷

尉律试八体，摹印义乃见。甄丰标缪篆，实同名偶变。

大雅推汉标，精金百锻炼。参之以贞珉，温润足嘉羡。

信国铁倍珍，忠介泥独炫。迭争千载奇，文房供清宴。

黄子汲古深，史学熟贯穿。裒集成一书，朱墨分素绚。

体既用编年，例复类纪传。开卷灿列眉，历历三长擅。

我忆栎园叟，印人索殆遍。讵若溯周秦，邃古如觌面。

窥子雕锼心，面壁坐深院。重子奥秘才，交游广淮甸。

笑彼刻楮叶，三年成一片。西清古鉴中，贮此值千绢。

作者简介：江苏高邮人，字枫墀。乾隆四十八年举人。官内阁中书。有《经馀书屋诗钞》。